  Майя Бывальцева Паралимпи шудонъёслэн кык полэс чемпионэз, дуннелэн сизьым полэс чемпионэз, суй-пыдзыя сӧсыр спортсменъёс пӧлын биатлонъя но куасэн бызьылонъя Дуннелэн кубокезлэн ньыль пол вормисез, Россиысь спортъя дано мастер Владислав Лекомцев Удмуртиысь Олимпи резервъя школаысь пинал уясьёсын пумиськылӥз. Со сярысь элькунысь Физкультурая, спортъя но егитъёсын ужан политикая министерстволэн пресс-службаез ивортэ. Алнаш ёросысь паралимпиец пиналъёслы вераз, кызьы чемпион луыны но макем секыт чемпион луыны. 150 пала пинал спортсменъёс туж сак кылзӥзы но трос юанъёс сётъязы: кыӵе медальёсыз солэн вань, кытын вал нырысетӥ вормонъёсыз, кызьы со пал киын ваньзэ лэсьтыны быгатэ, кылсярысь, шнурокъёсты керттыны. Владислав Лекомцев вуоно чемпионъёслы медальёссэ возьматӥз, кинюртэмъёссэ сётӥз но туспуктэмъёс лэсьтӥз. «Паралимпи урок» ӵектос – пинал спортсменъёслэн Удмуртиысь паралимпиецъёсын пумиськонъёссы. Спортъя школаосын дышетскисьёс доры озьы ик вуылозы следж-хоккеист Владимир Каманцев, куасэн бызьылӥсь Владимир Кононов, велосипедистъёс Сергей Пудов но Арслан Гильмутдинов, спортын сюрессэс али кутскись сӧсыр спортсменъёс. Озьы ик та ӵектос улсын допингелы пумитъяськонъя интерактивной занятие ортчытъялозы.  Ӵектосэз Удмуртиысь Спортивно-адаптивной школа, Удмуртиысь сборной командаосты дасянъя центр но элькунысь Физкультурая, спортъя но егитъёсын ужан политикая министерство улонэ пыӵато. Тодэ вайытом, 16-тӥ инвожое Ижкарысь Киров нимо паркын ХХХ Огъяросси олимпи нунал ортчоз. Тегъёс: Спорт Ижкар Удмуртия пиналъёс ВладиславЛекомцев  